Ńdɔ Dávid a ngákódō vālá, a kə́ə́ a ndá kɔ̄a yǎ Adulam. Á wóg bə̄bə́nyāŋ bə́ ngáwóg nálā ai ndá bod ésīá ésə, bə́ tíé, bə́ kə́ nyé kɔ́b wē. 2Bə́ mɔ̄mɔ́ fɔ̄ɔ̄ nyē á nyɔ́l, é bod bə́sə̄ bə́ ngábə́ á mə̄yáŋan ai ébá bikolá bí nyáŋala nyɔ́l, ai ébá ólūn ó ngábə́ á ńnə̄m; énye a ńtɔ̄á bɔ ǹkúkúmá. Bod bə́ ngákwí dzǎm bɔ̌ miǹtɛd mínyi. 3Dávid a tíé fə̄ válā, a kə́ kwī á Mitspa yǎ Moab, nyé ai ǹkúkúmá Moab nâ: “Makogolan ai wa, tará bân naná bə́ tɔ́bɔ́gɔ ai wa vá a kələ kwí anə́ māyi yəm é dzóm Ńtondôbə ǎ yi ma bɔ.” 4Ńdɔ a ngálíg bɔ̄ ábə ǹkúkúmá yǎ Moab; bə́ ngátɔbɔ étē ńtíé ósə̄ yā Dávid a ngábə́ á tɔá âsoe. 5Profɛ́d Gad nyé ai Dávid nâ: “Tə watɔbɔ âsoé vā, kódógó ó kə̄ á ńnam Yúda.” Ńdɔ̄ Dávid a ngákódo, a kə́ suan áfan Hɛreth.